Kazimierz Świątek

**Kazimierz Świątek** (født 21. oktober 1914 i Walk - senere del av Estland men da i det keiserlig-russiske guvernementet Livland, død 21. juli 2011 i Pinsk i Belarus) var en av Den katolske kirkes kardinaler, og erkebiskop av Minsk-Mogilev og apostolisk administrator av Pinsk.

## Liv og virke
### Bakgrunn
Kazimierz Swiatek var av polsk familebakgrunn. Han ble født onsdag den 21. oktober 1914 i Walk / Valga i det keiserlig-russiske guvernementet Livland. Familien hans ble deportert til Sibir under den russiske revolusjonen. Faren hans døde i kamp i den polsk-sovjetiske krig. Den fremtidige kardinalen bodde i det nylig uavhengige Polen fra 1922. Han fikk sin utdannelse ved presteseminaret i Pinsk, som da var en del av Polen.

### Prest
Han ble presteviet av biskop Kazimierz Bukraba av Pinsk den 8. april 1939. Deretter utførte han pastoralt arbeid i bispedømmet Pinsk, i byen Prużana, i bare noen måneder før russerne erobret området da Sovjetunionen og Tyskland delte Polen mellom seg. Han ble arrestert av NKVD, satt på henrettelsesliste og senere kastet i dødscelle i Brest. Han ble dømt til døden tre ganger, og i 59 døgn ventet han på henrettelsesordren. Men han ble reddet av at Tyskland overfalt Sovjetunionen den 22. juni 1941.

Han utnyttet forvirringen og klarte å flykte. Han gjenopptok sitt prestelige virke, men den 18. desember 1944, etter at sovjetiske styrker hadde drevet tyskerne tilbake vestover, ble han igjen arrestert av NKVD og holdt fengslet i Minsk, der han ble til juli 1945. Han ble dømt til ti års straffearbeid i fange- og arbeidsleirer (gulager) for «spionasje for Vatikanet». Han skulle sone i Sibir, og i september ble han deportert til Mariinsk-gulagen, hvor han ble værende i to år. Fangevokterne hans la nemlig merke til hans evne til å tåle kulden, og derfor ble han 3. desember 1947 sendt til Vorkuta-gulagene, nord for  polarsirkelen, hvor kulden var mer intens og maten var knapp. Han var også en tid i gulag i Inta. Han arbeidet i ti år i saltgruvene og taigaen. 

Den 16. juli 1954 ble han løslatt som en del av enmer generell løslatelse av politiske fanger fra arbeidsleirer, beordret av Lavrentij Berija og iverksatt av Nikita Khrusjtsjov, og han returnerte da til Pinsk.

Han var sogneprest i Pinsk-katedralen fra 1. desember 1954 år til 11. april 1989, da han ble generalvikar for bispedømmet Pinsk.

Da polske foreninger begynte å dukke opp i kjølvannet av perestroikaen, inkludert Unionen av polakker i Hviterussland, ble han svært aktiv i dens aktiviteter, fungerte som nestleder og ble med i hovedstyret.

Den 29. oktober 1990 ble han mottatt i audiens av pave Johannes Paul II, som kalte ham «en legendarisk mann».

### Erkebiskop av Minsk-Mogilev
Den 13. april 1991 utnevnte pave Johannes Paul II ham til erkebiskop av Minsk-Mogilev i det fortsatt sovetiske Belarus og til apostolisk administrator av Pinsk. Han ble ordinert til biskop den 21. mai 1991 av Tadeusz Kondrusiewicz (apostolisk administrator av Minsk), medkonsekrerende var biskop Władysław Jędruszuk (avtroppende apostolisk administrator av Pinsk), og biskop Edward Kisiel (apostolisk administrator av Vilnius). Dette var et halvår før Sovjetunionens formelle oppløsning, og de kirkelige mandater og titler til ovennevnte biskoper gjenspeiler i stor grad de unntaksvise ordninger av den katolske kirkes grad av organisering og omorganisering.

### Kardinal
Han ble den 26. november 1994 kreert til kardinal.

Den 21. juli 2011 døde kardinal Świątek i Pinsk etter lang tids sykdom, 96 år gammel. På tidspunktet for sin død var han det nest eldste medlemmet av Kardinalkollegiet. Pave Benedikt XVI sendte et telegram til erkebiskop Kondrusiewicz og Konferansen av katolske biskoper i Hviterussland der han uttrykte sin medfølelse for kardinalens død og roste ham for hans lange tjeneste som kardinal erkebiskop og hans fortsatte troskap og lojalitet til Kirken og Kristus under hans fengslingsperioder tilbake i de første årene av den kalde krigen, i etterkrigstiden, da Kirken i Sovjetunionen stort sett måtte virke i det skjulte.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio, O.P. (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Erkebiskop Tadeusz Kondrusiewicz (1946-) *1989
* Kardinal *Kazimierz Świątek* (1914-2011) *1991

## Referanser


## Eksterne lenker
* Fyldige kardinalsbiografier på norsk – katolsk.no
* Biografi på The Cardinals of the Holy Roman Church